Zaburi 101
Zaburi mar Daudi.
1 Abiro wer nikech herani gi berni;
in ema abiro weroni wend pak, yaye Jehova Nyasaye.
2 Abiro neno ni aritora mondo ngimana obed malongʼo chuth,
ibiro biro ira karangʼo?
Abiro dak e oda
gi chuny malongʼo chuth.
3 Ok abi yie neno
gimoro amora mochido gi wengena.
Achayo timbe joma chunygi richo;
gik maricho ok adwar winjo kata gi ita.
4 Ok anabed gi paro mochido;
bende kata paro mar timo richo ok anapar.
5 Ngʼato angʼata makuodho nyawadgi lingʼ-lingʼ
abiro kwero mi lingʼ;
ngʼato angʼata ma wangʼe tek kendo ma sungore gie chunye,
ok anyal betgo amingʼa.
6 Joma jo-adiera ema abiro keto wengena kuomgi;
gin ema abiro yie dak kodgi;
ngʼat ma wuodhe oriere tir
ema biro tiyona.
7 Ok abi yiene ngʼama ohero miriambo
mondo odag e oda;
ngʼat moro amora mawacho miriambo
ok nochungʼ e nyima.
8 Okinyi kokinyi abiro tieko
joma timbegi richo modak e piny.
Abiro nego ngʼato angʼata matimo richo
ka agologi e dala mar Jehova Nyasaye.