65
Kum kod resruok
1 “Ne afwenyora ne joma ne ok openja,
bende ne oyuda gi joma ne ok omanya.
To ne oganda mane ok luong nyinga,
ne awachonegi ni, ‘Eri an, eri an.’
2 Odiechiengʼ duto aserieyo bada
ne oganda ma wigi tek,
jogo mawuotho e yore ma ok beyo,
ka gitimo dwarogi giwegi,
3 ma gin joma osiko mana
ka miya mirima e wangʼa awuon,
ka gitimo misengini e puothe,
kendo giwangʼo ubani e kendo molos gi matafare;
4 gibet e dier liete joma otho otieno duto ka,
gipondo kuonde mobuto, gichamo ring anguro,
kendo agulnigi otingʼo chiemo moko makwero;
5 giwacho ni ji mamoko niya,
‘Bed mabor koda;
kik isud buta,
nimar aler moloyi!’
Joma kamago gin mana iro mawuok e uma
kendo ka mach maliel ma ok tho odiechiengʼ duto.
6 “To ne, wachno osiko kondiki e nyima ni:
Ok analingʼ to abiro chulo kuor adimba;
abiro chulo kuor kuneno,
7 ma en richo magu kaachiel gi richo mag kwereu,”
Jehova Nyasaye owacho.
Nikech negitimo misengini e gode
mine gidwanyo nyinga e gode matindo,
omiyo abiro kumogi chuth ka gineno kuom timbegi mosekadho.
8 Ma e gima Jehova Nyasaye wacho:
“Mana kaka olemo maber inyalo yudi e saga marach,
ma ji wach ni, ‘Kik wite,
nimar pod nitie gima ber kuome,
e kaka anatim e lo jotichna
kendo ok anatiekgi duto.’
9 Abiro kelo nyikwa joka Jakobo
kendo joka Juda, jogo manokaw godena;
ee joga mogen ma jotichna nokaw pinyno mi gidagie.
10 Joga mosebedo ka manya nokwa jambgi
Sharon kendo Holo mar Akor nobed lek mar dhog-gi.
11 “To un musejwangʼo Jehova Nyasaye kendo
wiu osewil kod goda maler,
un mupedho mesa mar misengini,
kendo uloso sewni ne nyiseche manono.
12 Aseketou e dho ligangla,
kendo un duto unugo chongu kar nek;
nimar ne aluongou,
to onge ngʼama ne odwoko, ne awuoyo kodu
to onge ngʼama nowinjo.
Ne utimo timbe mamono e nyima,
kendo uyiero mana gik mamorou.”
13 Kuom mano ma e gima Jehova Nyasaye Manyalo Gik Moko Duto wacho:
“Jotichna nochiem,
to unudeny;
jotichna nomethi,
to unuwinj riyo;
jotichna nobed gimor,
to unune wichkuot.
14 Jotichna nower,
kamor opongʼo chunygi,
to unuywagi ka lit opongʼo chunyu,
kendo unudengi ka chunyu otur.
15 Nyingu nobed gir kwongʼ
e dier joga mayiero,
nimar Jehova Nyasaye Manyalo Gik Moko Duto notieku chuth,
kendo nomi jotichne madiera nying machielo.
16 Ngʼato angʼata mano dwar gweth e piny
nyaka luong mana nying Nyasaye madiera;
kendo ngʼato angʼata ma nokwongʼre e piny,
nokwongʼre mana gi nying Nyasaye madiera.
Nimar chandruok machon wich nowilgo,
kendo ginilal e wangʼa.”
Polo manyien gi piny manyien
17 “Winjuru, abiro chweyo polo manyien kod piny manyien.
Gik mosekadho ok nochak opar bende ok ginibi kata e paro.
18 To bed mamor kendo gi ilo manyaka chiengʼ,
gi gik ma abiro chweyo,
nimar abiro chweyo Jerusalem obed dala makelo mor,
kendo joma odakie obed gi ilo.
19 Abiro bedo gi mor gi Jerusalem
kendo bedo gi ilo nikech joga;
ywak kod koko mar nduru ok nochak owinji kuome kendo.
20 “E polo manyien-no kod piny manyien-no
ok nochak oyudie nyathi minywolo bangʼe dak mana kuom ndalo manok;
kata ngʼat maduongʼ ma ok nodag matiek hike duto,
ngʼat manotho ka hike mia achiel,
nokwan mana ni otho ka pod en rawera;
kendo ngʼat manotho ka hike pok ochopo higa mia achiel,
nokwan mana ka ngʼama okwongʼ.
21 Gibiro gero udi mi gidagie
kendo gibiro pidho mzabibu mi gicham olembgi.
22 Ok ginichak giger udi kae
to jomoko nono ema dakie,
kata pidho cham to jomoko nono ema biro chamo.
Mana kaka yath dak amingʼa,
e kaka joga nodagi,
joga mayiero none mor kuom gik ma lwetgi oseloso.
23 Ok gini chandre kayiem nono,
kata nywolo nyithindo mokwongʼ;
nimar ginibedi oganda ma Jehova Nyasaye,
ogwedho gin kod nyikwagi.
24 Abiro dwokogi kata kapok giluonga,
kendo abiro winjogi kata kapok giwuoyo.
25 Ondiek kod rombo nokwa kaachiel,
sibuor nocham lum mana kaka faras,
to lowo ema nobed chiemb thuol.
Onge gima ginikethi e godega duto maler,”
Jehova Nyasaye owacho.