5
Wend jarit puoth mzabibu
1 Abiro wero wend ngʼat ma ahero,
wer mar puothe mar mzabibu niya:
Jal ma ahero ne nigi puoth mzabibu
e bath got kama omewo.
2 Ne opure maber mogolo kite duto manie iye
kendo opidhoe olembe mabeyo ahinya moyier.
Ne ogero kama otingʼore gi malo mar ngʼicho e chuny puodhono
bende noloso kama ibiyoe mzabibu.
Eka nomanyo olembe mabeyo
to kata kamano neginyago mana olembe maricho.
3 “Koro un joma odak Jerusalem to gi jogo modak Juda;
ngʼadieuru bura e kinda kod puotha mar mzabibu.
4 Angʼo machielo mane onego otim e puotha mar mzabibu
maloyo mano mane atimone?
Kane adwaro olembe mabeyo
to angʼo mane omiyo onyago mana mago maricho?
5 Koro abiro nyisou
gima abiro timo ne puotha mar mzabibu:
Abiro golo chiende oko,
kendo ibiro kethe,
abiro muko ohingane
kendo nonyone piny.
6 Bende anaweye kojwangʼore
ma ok olose kata doye kendo ongʼono,
kod kuthe ema nodongie.
Abiro chiko boche polo
mondo kik koth ochwene.”
7 Puoth mzabibu mar Jehova Nyasaye Maratego
en od jo-Israel,
kod jo-Juda
e puodho mamiye mor.
Osedwaro mondo ngʼado bura makare obedie,
to oneno mana nek
kendo osedwaro mondo one tim makare,
to owinjo mana ywak mar lit.
Masiche kod ngʼado bura
8 Unune malit, un joma mayo ji utegi ma gisegero
kendo umayo ji puothegi,
maonge kama odongʼ
ma udongʼ ka udak kendu e pinyno.
9 Jehova Nyasaye Maratego osewacho ayanga ka awinjo ni:
“Kata kamano ute madongo biro dongʼ gunda,
kendo ute madongo moger mabeyo biro dongʼ maonge joma odakie.
10 Heka apar mar mzabibu nogol mana olemo karaya achiel kende,
kendo kodhi moromo gorogoro nonyag cham maromo debe kende.”
11 Unune malit un joma chiewo gokinyi
kulawo kuonde kongʼo,
un ma ubudho kuneno nyaka chuny otieno
ka umer maonge rieko.
12 Gitimo nyasigi gi kongʼo, gi nyatiti, gi orutu,
gi oyieke kod asili,
to ok gidewo gik ma Jehova Nyasaye osetimo
bende ok giluoro tij lwete.
13 Omiyo koro joga biro dhi e twech
nikech bedo maonge winjo;
jotendgi kech biro nego,
Kendo oganda modongʼ to riyo ema biro nego.
14 Kuom mano piny joma otho ongʼamo dhoge malach
ka dande oyawore malich;
kendo enomuony jotelo kod oganda mamoko
e kinde ma gikokee gi mor.
15 Omiyo dhano nodwok piny
kendo ogendini duto nogol tekogi,
kendo timbe jonjore notieki.
16 To Jehova Nyasaye Maratego notingʼ malo gi timne makare,
kendo Nyasaye maler nonyis lerne gi timne makare.
17 Eka rombe nokwa e legegi giwegi;
to nyirombe nokwa e gundni mane mag jomoko.
18 Unune malit un joma osiko katimo richo ka umede gi miriambo,
kod timbe anjawo,
19 kod joma wacho ni joga niya, “Nyasaye mondo oreti,
kendo otim gima odwaro timo,
mondo wanene.
We gima Jal Maler mar Israel dwaro timo otimre
mondo wangʼeye.”
20 Mano kaka nobed malit ne joma luongo tim mamono ni ber
to tim maber ni rach;
jogo maketo mudho kar ler
to kar ler gikete mudho,
joma keto gik makech kar mamit
to mamit giketo kar makech.
21 Mano kaka nobed malit ne jogo mariek e wengegi giwegi
kendo kwano ni ongʼeyo gik moko duto.
22 Mano kaka nobed malit ne thuondi mag madho kongʼo
kendo molony e ruwo kongʼo makech.
23 Un ma uweyo joketho nikech asoya,
to joma onge ketho ema utamo e adiera margi.
24 Kuom mano kaka lew mach wangʼo yugi
kendo kaka lum motwo lal nono e mach,
e kaka tiendgi notow
bende maua mawuok e itgi nolwar mana ka buru,
nikech gisedagi chik mar Jehova Nyasaye Maratego
kendo chayo wach Jal Maler mar Israel.
25 Kuom mano Jehova Nyasaye osekecho gi joge;
kendo oserieyo bade kuomgi monegogi.
Gode yiengni kendo
ringre joma otho odhurore e wangʼ yore ka yugi.
To kata bed ni magi duto osetimore,
to mirimbe pod ok okwe,
nimar pod okecho kodgi.
26 Otingʼo bandera malo ne ogendini moa mabor,
kendo ogoyo tungʼ koluongo jogo moa e tunge piny.
Gibiro mapiyo piyo
ka giringo matek.
27 Onge kata mana ngʼato achiel kuomgi ma ol kata machwanyore,
bende onge kata ngʼato achiel kuomgi ma nindo tero,
bende onge moro ma okanda ombekni e nungone
kata ma tond wuochene ochot.
28 Asernigi bith
bende atungegi duto oywa motegno,
kendo faresegi ombongʼ tiendgi ojingʼ,
tiend gechegi winyore ka kalausi.
29 Giruto ka sibuor
kendo gingʼur ka sibuoche matindo,
bende gimor ka gidwaro mako le,
mi gitingʼ-gi e dhogi maonge ngʼama nyalo resogi.
30 Odiechiengno ginirut kuome
mana ka mor mar ataro.
Kendo ka ngʼato ongʼiyo pinyno
to none mudho gi kuyo;
kata mana ler mar chiengʼ boche polo noum.