Zaburi 18
Kuom jatend wer. Zaburi mar Daudi jatich Jehova Nyasaye. Nowerone Jehova Nyasaye weche mag wendni kinde mane Jehova Nyasaye orese e lwet wasike duto kendo e lwet Saulo. Nowacho niya:
1 Aheri, yaye Jehova Nyasaye, in e tekra.
2 Jehova Nyasaye en lwandana,
en kar pondo mara kendo en jawarna;
Nyasacha en lwandana ma apondo kuome.
En okumbana, en tungʼ mar warruokna, kendo en ohingana.
3 Aluongo Jehova Nyasaye, en mowinjore gi pak,
kendo oresa e lwet wasika.
4 Tonde mag tho ne orida matek;
kendo ohula mangʼongo mar tho nouma.
5 Tonde mag liel ne orida kendo odhoga matek;
obadho mag tho ne ochoma tir.
6 E chandruok ne aluongo Jehova Nyasaye;
ne aywak ne Nyasaye mondo okonya.
Ne owinjo dwonda gie hekalu mare;
ywakna nochopo e nyime, modonjo e ite.
7 Piny notetni kendo oyiengni;
kendo mise mag gode notetni;
ne gikirni nikech ne okecho.
8 Iro nodum koa e otuchi mag ume;
mach mangʼangʼni nodhuolore kawuok e dhoge,
kendo makaa maliel mager nobebni kawuok kuome.
9 Nobaro polo mobiro e piny;
rumbi molil ti nonyono gi tiende.
10 Noidho kerubi eka ofuyo;
ne ofuyo matek komoko e bwomb yamo.
11 Noloko mudho kaka raum mare, mudhono nobedo hema molwore,
kendo nokawo rumbi mar koth moloko raumne.
12 Boche nowuok e ler marieny mane aa kuome,
kaachiel gi pe madongo dongo kod mil polo ma tiarore.
13 Jehova Nyasaye nomor gie polo;
dwond Nyasaye Man Malo Moloyo nowinjore.
14 Nodiro asernige mokeyo wasigu,
mor polo gi mil polo noriembogi.
15 Holni manie bwo nembe noelore
kendo mise mag piny nowe nono,
kane ikwerogi, yaye Jehova Nyasaye,
kane teko mar muya mowuok e otuchi mag umi ogoyogi.
16 Nochopo ira piny koa malo mi okawa;
ne ogola oko e kude mag pi matut.
17 Noresa e lwet jasika maratego,
kuom jowasika, mane tek moloya.
18 Negimonja e kinde mane an gi masira,
to Jehova Nyasaye ema nokonya.
19 Ne okela moketa kama lach;
ne oresa nikech chunye ne mor koda.
20 Jehova Nyasaye osetimona maber ka oluwore gi timna makare;
osechiwona ka oluwore gi ler mar lwetena.
21 Nikech aserito yore Jehova Nyasaye;
pok atimo marach kuom lokora weyo Nyasacha.
22 Chikene duto ni e nyima;
pok alokora aweyo buchene.
23 Asebedo ka aonge ketho e nyime
kendo aseritora mondo kik atim richo.
24 Jehova Nyasaye osechiwona kaluwore gi timna makare,
osechiwona kaluwore gi ler mar lwetena e nyime.
25 Ne joma jo-adiera, inyisori kaka ja-adiera,
kendo ne joma longʼo, inyisori kaka ngʼama longʼo,
26 ne jomaler, inyisori kaka ngʼama ler,
to ne joma yoregi obam, inyisori kaka ngʼama rach.
27 Ireso joma muol
to joma wengegi tek idwoko piny.
28 In ema imiyo tacha siko kaliel, yaye Jehova Nyasaye;
Nyasacha loko mudho mouma doko ler.
29 Ka ikonya to anyalo loyo jolweny momonja;
ka an gi Nyasacha to anyalo lwenyo ohinga.
30 Nyasaye to yore longʼo chuth;
wach Jehova Nyasaye onge rem moro amora.
En okumba
ne ji duto ma pondo kuome.
31 Nikech en Nyasaye mane minyalo pimo gi Jehova Nyasaye?
Koso en ngʼa ma en Lwanda, ka ok Nyasachwa?
32 Nyasaye ema miya teko
kendo omiyo yora bedo mokwe.
33 Omiyo tiendena bedo mayot ka tiende mwanda;
kendo en ema omiyo achungʼ kuonde man malo maboyo.
34 Otiego lwetena ne lweny;
momiyo bedena nyalo dolo atung nyinyo.
35 Isemiya okumba mar warruokni,
kendo lweti korachwich osesira;
kony mari osemiyo abedo gi duongʼ.
36 Imiyo yo mawuothoe bedo malach,
mondo tiendena kik ba yo.
37 Ne alawo wasika mi ajukogi;
kendo ne ok alokora aweyogi nyaka ne atiekogi pep.
38 Ne atiekogi, mane ok ginyal chungʼ;
negipodho e tienda.
39 Ne imiya teko mar kedo lweny;
ne imiyo jomamon koda kulore e nyima.
40 Ne imiyo wasika oringo kadhi,
mine atieko joma ok dwara.
41 Ne giywak mondo okonygi to onge ngʼama ne nyalo resogi;
ne giywakne Jehova Nyasaye to ne ok odwokogi.
42 Ne agoyogi adunya ka buru ma yamo tero,
ne achodhogi oko ka chwodho mag yore mag dala.
43 Ne iresa e ywaruok gi ji.
Ne iketa jatend ogendini;
joma ne ok angʼeyo chon notiyona.
44 Kane giwinjo humba, ne giwinja;
jopinje mamoko nobiro motwere kuoma.
45 Negibiro ka gitetni; kendo ka chunygi ool,
ka gia kuondegi mag pondo.
46 Jehova Nyasaye ngima! Lwandana mondo ogwedhi.
Kendo Nyasaye mar Warruokna mondo otingʼ malo!
47 Nyasaye mane ochulo kuor kara
kendo oloyo ogendini e bwoya;
48 mane oresa e lwet wasika;
ne itingʼa malo e kind wasika
ne iresa e lwet jo-mahundu.
49 Emomiyo anapaki e kind ogendini, yaye Jehova Nyasaye,
kendo anawer wende mapako nyingi.
50 Jehova Nyasaye kelo resruok maduongʼ ne ruoth moketo,
onyiso hera mogundho ma ok rum ne ngʼate mowir,
ni Daudi gi nyikwaye nyaka chiengʼ.