34
Kum ne ogendini
1 Suduru machiegni,
un ogendini kendo chikuru itu;
winjuru, un ogendini!
Mad piny kod gik moko manie iye winja!
2 Jehova Nyasaye nigi ich wangʼ kod ogendini duto;
mirimbe ochomo jolweny mag-gi duto.
Obiro tiekogi duto,
mi nochiwgi mondo otiekgi.
3 Jogi monegi nowit oko,
mi ringregi nodungʼ kendo rembgi nopongʼ gode.
4 Sulwe duto manie polo noleny nono,
polo noban mana ka kalatas,
gik moko duto manie polo malo nolwar,
mana ka it mzabibu moner,
kata ka olemb ngʼowu ma kundi ochwowo.
5 Liganglana osetieko tichne e kor lwasi,
neuru, olor mondo ongʼad bura ne Edom,
oganda ma asetieko chuth.
6 Ligangla mar Jehova Nyasaye opongʼ gi remo,
kendo boche ogawore kuome ma gin, remb rombe kod diek,
kaachiel gi boche moa e nyiroke mag imbe.
Nimar Jehova Nyasaye nigi misango Bozra kod nek ei Edom.
7 Kendo jope, gi nyirwedhi
kod rwedhi madongo nopodh kodgi.
Pinygi nopongʼ gi remo,
kendo boche noum buru.
8 Nimar Jehova Nyasaye ni kod odiechienge mar chulo kuor,
ma en higa mar chiwo kum ne jogo,
mosetimo marach ne Sayun.
9 Aore mag Edom nobar okak,
lopene nolokre lot maliet mawengʼo,
kendo pinye nowangʼ duto!
10 Ok nokwe odiechiengʼ gotieno;
iro mare nodum kanyo nyaka chiengʼ.
Koa e tiengʼ moro nyaka machielo nodongʼ gunda;
onge ngʼat manochak oluwe kendo.
11 Nobed kama winj tula rutoe
kendo agak odakie.
Nyasaye nopim timbe maricho
mag Edom kod ketho mage.
12 Jodonge ok nobed gi gimoro
miluongo ni pinyruoth,
nyithi ruoth nolal nono.
13 Kuthe ema noyugno e utege madongo,
aila kod pedo nobed ohingane.
Enobed piny mojwangʼ ma ondiegi
ema odakie kendo kuonde ma tula odakie.
14 Gi bungu norom gondiegi kuno,
kendo diek mag bungu noywagne jowetegi;
kanyo bende gik malich mag otieno noyud kar yweyo.
15 Tula noger ode kanyo monywol tongʼ,
motogi kendo norit nyithinde,
koumo e tipo mar bwombene;
kanyo bende ema otenga nochokre,
moro ka moro gi nyawadgi.
16 Ngʼii e kitap Jehova Nyasaye kendo isom:
Onge moro kuomgi kata achiel manobed maonge,
kendo moro ka moro nobed gi nyawadgi.
Nimar osegolo chik gi dhoge owuon,
kendo Roho mare ema nochokgi kanyakla.
17 Opogogi kuondegi;
kendo lwetene chiwogi gi rapim.
Enobed margi nyaka chiengʼ mi
gidag kanyo ndalo duto mag ngimagi.