7
Ji alufu mia achiel gi piero angʼwen gangʼwen moyier
1 Bangʼe ne aneno malaike angʼwen kochungʼ e tunge angʼwen mag piny, ka gimako yembe angʼwen mag piny, mondo gigengʼ yamo kik kudhi e piny kata e nam kata e yath moro amora. 2 Eka naneno malaika machielo kalor piny kowuok yo wuok chiengʼ, kotingʼo gima igoyogo kido mar Nyasaye mangima. Noluongo malaike angʼwen mane osemi teko mondo ohiny piny kod nam gi dwol maduongʼ. 3 Nowachonigi, “Kik uhiny piny, kata nam, kata yiende nyaka chop waket kido e lela wangʼ jotich Nyasachwa.” 4 Bangʼe nawinjo kar kwan joma ne oketnegi kido, ne gin ji alufu mia achiel gi piero angʼwen gangʼwen (144,000) mowuok e dhout Israel duto.
5 Koa e dhood Juda nowal ji alufu apar gariyo (12,000),
koa e dhood Reuben ji alufu apar gariyo (12,000),
Koa e dhood Gad ji alufu apar gariyo (12,000),
6 Koa e dhood Asher ji alufu apar gariyo (12,000),
Koa dhood Naftali ji alufu apar gariyo (12,000),
Koa dhood Manase ji alufu apar gariyo (12,000),
7 Koa dhood Simeon ji alufu apar gariyo (12,000),
Koa dhood Lawi ji alufu apar gariyo (12,000),
Koa dhood Isakar ji alufu apar gariyo (12,000),
8 Koa dhood Zebulun ji alufu apar gariyo (12,000),
Koa dhood Josef ji alufu apar gariyo (12,000),
kendo dhood Benjamin ji alufu apar gariyo (12,000).
Oganda maduongʼ morwakore gi kandho marochere
9 Bangʼ mani ne angʼicho, mi naneno oganda mar ji mangʼeny ma ok kwanre moa e pinje duto gi dhoudi kod ogendini kod dhok duto kochungo e nyim kom duongʼ, kendo e nyim Nyarombo. Negirwako kandhe marochere bende negitingʼo othidhe e lwetgi. 10 Ne giywak giduol maduongʼ kagiwacho niya,
“Warruok oa kuom Nyasachwa
mobedo e kom duongʼ mar loch
kendo oa kuom Nyarombo.”
11 Malaike duto nochungʼ kolworo kom duongʼ kendo kolworo jodongo kod gik mangima angʼwen. Negikulore piny e nyim kom duongʼ mine gidendo Nyasaye. 12 Kagiwacho niya,
“Amin!
Pak gi duongʼ
kod rieko gi erokamano gi luor
kod teko gi nyalo
obed ni Nyasachwa, nyaka chiengʼ.
Amin!”
13 Eka achiel kuom jodongogo nopenja niya, “Joma orwakore gi lewni marocheregi gin ngʼa gini, to gia kanye?”
14 An to nadwoke niya, “Jaduongʼ in ema ingʼeyo, an ok angʼeyo.”
Eka nowachona niya, “Jogi e joma owuok koa e sand mager; giselwoko kandhegi matar gi remb Nyarombo. 15 Ma emomiyo,
“koro gin e nyim kom duongʼ mar Nyasaye,
ka gitiyone odiechiengʼ gi otieno ei hekalune;
to Jalno mobet e kom duongʼ
noumgi korieyo hema mare kuomgi.
16 Kech ok nokagi ngangʼ
kendo bende kata riyo ok nomak gi kendo.
Liet mar wangʼ chiengʼ ok norieny kuomgi
kata liet moro mager ok nowangʼ-gi.
17 Nimar Nyarombo mobedo e kom loch mar Nyasaye nobed jakwadhgi;
notelnigi koterogi e sokni mag pi ngima,
to Nyasaye noywe pi wangʼ-gi duto.”*
* 7:17 Isa 49:10; 25:8