Zaburi 106
1 Pakuru Jehova Nyasaye!
Gouru erokamano ne Jehova Nyasaye, nikech ober;
kendo herane osiko manyaka chiengʼ.
2 En ngʼa manyalo hulo gik madongo ma Jehova Nyasaye osetimo
kata manyalo nyiso pakne duto?
3 Ogwedh joma osiko koluwo adiera,
joma osiko katimo gima kare.
4 An bende parae, yaye Jehova Nyasaye,
parae ka itimo ngʼwono ne jogi, bi ikonya ka iresogi,
5 mondo an bende awinjie maber gi mwandu mimiyo jogi miyiero,
mondo ayudie mor mar ogandani,
kendo amiyi duongʼ kaachiel gi girkeni mari.
6 Wasetimo richo mana kaka kwerewa bende notimo;
wasetimo marach kendo wasetimo gik mamono.
7 Kane kwerewa ni Misri,
ne ok giparo matut kuom honni magi;
bende ne wigi owil gi kechni mathoth,
ne gingʼanyoni e dho nam, ma en Nam Makwar.
8 Kata kamano noresogi nikech nyinge,
mondo omi tekone maduongʼ ongʼere.
9 Nokwero Nam Makwar, mi Nam Makwar notwo;
kendo nomiyo gikalo kama tut mana ka gima ne giwuotho kama otwo.
10 Noresogi e lwet joma ne kedo kodgi,
adier, nowarogi e lwet wasigu.
11 Pi noimo wasikgi;
ma kata achiel kuomgi ne ok otony.
12 Eka ne giyie gi singruok mage
kendo ne gipake gi wer.
13 To ma ok wigi nowil gi gik mane osetimo
kendo ne ok girite mondo ongʼadnegi rieko.
14 Wuoro mokalo tongʼ nomakogi e thim,
kendo ne gitemo Nyasaye e piny motwo.
15 Omiyo ne omiyogi gima negidwaro,
to kata kamano nooronegi tuo machiyo del.
16 Nyiego nomakogi gi Musa e kambi,
kendo gi Harun, jatich mowal ni Jehova Nyasaye.
17 Piny ne oyawore mi nomwonyo Dathan;
piny noiko oganda joka Abiram.
18 Mach nomuoch kuom joma luwogi;
mach maliel mager nowangʼo joma timbegi richogo motiekogi pep.
19 Negiloso nyaroya Horeb,
mine gilamo kido molos gi chuma.
20 Ne giwilo Duongʼ margi
gi kido mar rwath machamo lum.
21 Wigi nowil gi Nyasaye mane oresogi,
Nyasaye mane osetimo gik madongo e piny Misri,
22 Nyasaye mane osetimo honni e piny Ham
kod timbe miwuoro e dho Nam Makwar.
23 Emomiyo nowacho ni nobiro tiekogi
ka dine Musa, ngʼate moyiero,
we chungʼ kaywagore e nyime
mondo ogengʼ mirimbe kik otiekgi.
24 Bangʼe ne gichayo pinye ma jaber;
nikech ne ok giyie singruokne ni en adier.
25 Ne gingʼur ei hembegi
kendo ne ok gitimo gik ma Jehova Nyasaye nochikogi.
26 Emomiyo ne osingorenegi kosiemogi
gi lwete nine obiro miyo gipodhi e thim,
27 nonyisogi ni ne obiro miyo nyikwagi podhi e kind ogendini,
kendo ni ne obiro keyogi e pinje duto.
28 Ne giriwore kaachiel e lamo Baal mar jo-Peor,
kendo negichamo misango michiwone nyiseche motho;
29 omiyo ne giwangʼo i Jehova Nyasaye gi timbegi marichogo,
mi masira nomakogi.
30 Kata kamano Finehas nochungʼ kargi kendo noywagore ne Nyasaye,
mi masirano ne ok otiekogi.
31 Nyasaye nokwane kaka ngʼama kare nikech timneno,
kendo ibiro kwane kamano nyaka tienge mabiro.
32 Ne giwangʼo i Jehova Nyasaye, e dho sokni mag Meriba,
mi timgino nokelone Musa chandruok;
33 nimar negiketho chunye
mi weche maricho nowuok e dhoge.
34 Ne ok gitieko ogendini chutho
kaka Jehova Nyasaye nosechikogi,
35 to ne giriwore kodgi
kendo negiluwo timbegi.
36 Negilamo kido mag nyisechegi,
ma bangʼe nolokorenegi obadho.
37 Negichiwo yawuotgi gi nyigi kaka misango,
kendo negichiwogi ne jochiende.
38 Ne gichwero remo maonge ketho,
remb yawuotgi gi nyigi,
mane gichiwo kaka misango ne kido mag nyiseche mag Kanaan,
mi piny nogak nikech rembgi.
39 Negidoko mogak nikech gik mane gitimo;
negibedo joma odwanyore,
nikech timbegigo.
40 Emomiyo Jehova Nyasaye nokecho gi joge
kendo chunye noa kuom girkeni mare.
41 Nochiwogi e lwet ogendini,
mine gibet e bwo loch joma ne mon kodgi.
42 Wasikgi nothirogi
kendo negiketogi e bwo tekogi.
43 Ne oresogi nyadi mangʼeny
to kata kamano joge noketo chunygi ne ngʼanyo,
mi richogi nochiwogi mi girumo.
44 Kata kamano nokechogi e chandruokgi
kane owinjo ywakgi;
45 nikech noparo singruok mane otimo kodgi
kendo noloko chunye nikech herane maduongʼ.
46 Nochuno ji duto mane oketogi wasumbini
mondo okechgi.
47 Reswa, yaye Jehova Nyasaye ma Nyasachwa,
kendo chokwa igolwa e dier ogendini,
mondo wadwok erokamano ne nyingi maler
kendo wabed mamor kwapaki.
48 Pakuru Jehova Nyasaye, ma Nyasach Israel,
mochwere manyaka chiengʼ.
Ji duto mondo owach niya, “Amin!”
Opak Jehova Nyasaye.